钦定古今图书集成/理学汇编/经籍典/第077卷 > 易璇玑中 > 《辨内外篇》第八
## 钦定古今图书集成/理学汇编/经籍典/第077卷 > 易璇玑中 > 《辨内外篇》第八

卦有内外，位有上下，上下内外，正相反也。以上为贵
则外可置，以内为主则下可废。圣人于《否》《泰》则明内
外，于损益则明上下，盖随事制宜，不可以为例也。如
执一而已，则《损》之为卦乃损内而益外，是损一家而
益一国也，可谓《益》矣，而何以为损？《否》之为卦，乃三阳
在上而三阴在下，是“君子举进而小人举退”也，可谓
《泰》矣，而何以为否？是故上下之理，穷于否泰，内外之
义，废于损益。二阳在下，而足以有临者，得于内也。四
阴在内，而未免于观者，失于下也。阳在下，则以内外
为言；阴在内，则以上下为证。此则圣人之微旨，贵阳
而贱阴，进君子而抑小人，不可以常理论也。然而内
卦卑而亲，家之道也。外卦疏而尊，国之道也。如女正
位乎内，男正位乎外，岂非以家故乎？“《大观》在上，下观
而化”，岂非以国故乎？近于家者，以内为主，近于国者，
以上为贵。如“显比”“王用三驱”，如“知临大君之宜”，“涣汗
其大号”之辞，皆见于五，是近于国而以上为贵也。如
“包蒙吉”，“纳妇吉”，“干母之蛊”，《同人》“于宗”之辞，皆见于二，
是近于家而以内为主也。夫内外信主于家矣，而《家
人》之九五曰“王假有家”，则是家中之国也。上下信主
于国矣，而《观》之六二曰“窥观，利女贞”，则是国中之家
也。此又内外不言之辨，可以意解而不可以例求者
也。